Kampung Tebauk

Sejarah nama

Sejarah asal nama Tebauk diperolehi tidak dapat disahkan dengan jelas daripada versi cerita asal-usul nama tersebut diperolehi. Dari keterangan dan cerita orang tua, kononnya pada masa dahulu terdapat orang yang tinggal di kampung ini yang menyimpan janggut dan misai yang "membauk" di bahagian pipi, dagu, dan muka. Daripada perkataan "membauk" itulah lahirnya perkataan "Tebauk" yang digunakan sehingga ke hari ini. Nama Kampung Haji Abdul Hamid mulai lenyap dari satu generasi ke generasi. Kesahihan cerita ini perlulah disahkan dari versi-versi cerita yang lain.

Geografi

Kampung ini dihubungkan dengan Jambatan Sultan Mahmud melalui Pulau Duyung merentasi Sungai Terengganu ke pusat bandar. Terletak di antara Kampung Pengkalan Arang di utara dan Kampung Bukit Tunggal di selatan. Di sebelah baratnya mengalir sebuah sungai dikenali dengan nama Sungai Nerus yang menjadi nadi kegiatan ekonomi tahun-tahun 70an dan sebelumnya. Di timurnya Kampung Pak Katak dipisahkan dengan sawah-sawah padi.

Pendidikan

Penduduk di kampung ini sebahagian besarnya mendapat pendidikan awal di Sekolah Kebangsaan Bukit Tunggal kira-kira 0.8 km jaraknya dan menyambung pelajaran ke Sekolah Menengah Kebangsaan Bukit Tunggal yang tidak jauh dari sekolah rendah. Sebelum terbinanya SMK Bukit Tunggal, penduduk di kampung ini melanjutkan pelajaran di Sekolah Menengah Seberang Takir dikenali juga dengan nama "Sekolah Menengah Bukit Tok Beng" (kemudian ditukarkan namanya kepada Sekolah Menengah Kebangsaan Ibrahim Fikri (SIF) dalam tahun 1975 bagi mengenang jasa YAB Tan Sri Ibrahim Fikri bekas Menteri Besar Terengganu). Bagi keluarga yang mampu mereka menghantar anak-anak mereka ke Sekolah Menengah Sultan Sulaiman Kuala Terengganu atau dikenali dengan nama singkatan "SS". Sebahagiannya juga ada yang mendapat pendidikan di sekolah aliran Arab di Kampung Tok Jiring dan Sekolah Menengah Agama Sultan Zainal Abidin di Kuala Terengganu.

Kegiatan ekonomi

Kegiatan ekonomi penduduk di kampung ini terdiri dari pelbagai kegiatan iaitu pertanian, perniagaan, perdagangan, industri pembuatan, buruh dan kakitangan kerajaan dan swasta. Kini kampung ini berkembang pesat dengan pelbagai aktiviti perniagaan. Dalam tahun 80an dan sebelumnya kebanyakan hasil mahsul penduduk di kampung ini dipasarkan sekitar Pekan Batu Enam, Tepuh, Manir dan Kuala Terengganu menggunakan jalan air (Sungai Nerus) dan darat. Kini jaringan jalan raya telah bertambah baik (dua lorong sebelah) menghubungi kawasan sekitarnya. Bekalan elektrik dan air bersih dinikmati sepenuhnya oleh penduduk kampung. Lampu-lampu jalan di dalam kampung menerangi segenap ruang pada malam hari.

Trivia

Kampung ini pernah melahirkan seorang ulama terkenal bernama Haji Abd Hamid. Beliau seorang ulama yang disegani dan melahirkan ramai tokoh-tokoh agama. Banyak anak murid beliau yang mendirikan pondok-pondok pengajian di kampung tersebut. Diantaranya ialah Hj Abdul Rahman, Haji Omar dan Haji Ali. Di kampung ini terdapat sebuah surau diberi nama "Surau Haji Ali". Dalam tahun 1960-an dan 1970-an masih terdapat peninggalan sejarah yang tidak ternilai iaitu beberapa buah telaga yang dibina daripada batu bata dan rumah-rumah kediaman lama yang diperbuat daripada kayu yang bernilai tinggi iaitu cengal. Disebabkan oleh arus pemodenan yang menghimpit setiap inci tanah yang ada, semua peninggalan itu telah tinggal kenangan dimana telaga-telaga telah ditimbus dan rumah-rumah telah dirobohkan oleh generasi pewaris.
Dalam bidang kerjaya, ramai dikalangan penduduk Kampung Tebauk yang berjaya di dalam karier masing-masing. Antaranya ada yang menjadi doktor, jurutera, arkitek, akauntan, peguam, guru, tokoh agama dan tidak ketinggalan pegawai-pegawai kanan dalam perkhidmatan kerajaan.

Poskod

Poskod yang digunakan di Kampung Tebauk, Kuala Terengganu, Terengganu adalah 21200.